ກໍາປູເຈຍແລະຫວຽດນາມ ສືບຕໍ່ຄັດຄ້ານ ໂຄງການສ້າງ ເຂື່ອນໄຊຍະບູລີຂອງລາວ
ໂຄງການເຂື່ອນໄຊຍະບູລີ ໃນມູນຄ່າກໍ່ສ້າງ 3,500 ລ້ານໂດລາ ​ຈະເປັນເຂື່ອນ​ແຫ່ງທໍາອິດທີ່ຈະຖືກສ້າງຂຶ້ນ ຢູ່ຕາມ​ລໍາແມ່ນໍ້າຂອງ ນອກເຂດປະເທດຈີນ.
ໃນຂະນະທີ່ຂົງເຂດເອເຊຍຕາເວັນອອກສຽງໃຕ້ ກໍາລັງພະຍາຍາມຮັບມືກັບ ໄພນໍ້າຖ້ວມທີ່ ຮ້າຍແຮງທີ່ສຸດໃນຮອບຫລາຍສິບປີຢູ່ນີ້ ພ້ອມດຽວກັນກໍເກີດມີການສະແດງຄວາມເປັນຫ່ວງ ຂຶ້ນມາອີກກ່ຽວກັບຜົນກະທົບຕໍ່ສິ່ງແວດລ້ອມຈາກການສ້າງເຂື່ອນໄຟຟ້ານໍ້າຕົກຫລາຍໆ ແຫ່ງ ທີ່ໄດ້ມີການວາງແຜນໄວ້ແລ້ວໂດຍບາງປະເທດນັ້ນ ໂດຍສະເພາະ ເຂື່ອນນຶ່ງຢູ່ໃນລາວ ນັ້ນ ແມ່ນໄດ້ໃຫ້ຄວາມສົນໃຈເປັນພິເສດ ຍ້ອນຜົນກະທົບທີ່ຈະຕິດຕາມມາຕໍ່ປະຊາຊົນຫລາຍ ລ້ານຄົນທີ່ອາໃສຢູ່ໃນເຂດອ່າງແມ່ນໍ້າຂອງ ຜູ້ສື່ຂ່າວວີໂອເອ ຣອນ ຄໍຣ໌ເບິນ ສົ່ງລາຍງານມາ ຈາກບາງກອກ ກ່ຽວກັບການລົງຄະແນນສຽງທີ່ສໍາຄັນໃນເດືອນໜ້ານີ້ ກ່ຽວກັບເຂື່ອນໄຊຍະ ບູລີນັ້ນ ແລະກ່ຽວກັບວ່າ ມັນອາດສາມາດສ້າງຜົນກະທົບທາງດ້ານການເມືອງອັນກວ້າງ ຂວາງຢ່າງໃດແດ່ ຕໍ່ຂົງເຂດນັ້ນ ທອງປານມີເລຶ່ອງນີ້ ມາສະເໜີທ່ານ ເຂື່ອນໄຟຟ້ານໍ້າຕົກໄຊຍະບູລີ ທີ່ລັດຖະບານ ສປປ ລາວ ໄດ້ສະເໜີຈະສ້າງຂື້ນຢູ່ໃນແຂວງ ໄຊຍະບູລີ ໃນເຂດພູເຂົາທາງພາກເໜືອຂອງລາວນັ້ນ ແມ່ນເປັນພຽງແຕ່ນຶ່ງໃນຈໍານວນ 11 ເຂື່ອນ ທີ່ໄດ້ມີການວາງແຜນໄວ້ວ່າ ຈະສ້າງຂຶ້ນໃສ່ແມ່ນໍ້າຂອງຕອນລຸ່ມ ທ່ານ Carl Middleton ອາຈານສອນທີ່ມະຫາວິທະຍາໄລຈຸລາລົງກອນ ທີ່ບາງກອກ ກ່າວວ່າ ລາຍງານຕ່າງໆຂອງກຸ່ມຕີລາຄາສິ່ງແວດລ້ອມດ້ານຍຸທະສາດ ຫລື SEA ເຕືອນ ວ່າ ເຂື່ອນດັ່ງກ່າວນີ້ຈະສົ່ງຜົນກະທົບທີ່ຮ້າຍແຮງທີ່ສຸດ ທ່ານ ມິດເດີ້ນຕັນ ກ່າວວ່າ: ໂຄງການເຂື່ອນໄຊຍະບູລີ ທີ່ມີມູນຄ່າກໍ່ສ້າງ 3,500 ລ້ານໂດລາ ແມ່ນຈະເປັນເຂື່ອນແຫ່ງ ທໍາອິດທີ່ຈະຖືກສ້າງຂຶ້ນ ຢູ່ຕາມລໍາແມ່ນໍ້າຂອງ ນອກເຂດປະເທດຈີນ ທີ່ຈະຜະລິດກະແສ ໄຟຟ້າ 1,260 ເມກາວັດ ປະມານ 95 ເປີເຊັນຂອງຈໍານວນນັ້ນ ຄາດວ່າໄທຈະຊື້ເອົາ ແຕ່ພວກເຈົ້າໜ້າທີ່ຫວຽດນາມແລະກໍາປູເຈຍ ໄດ້ຮ່ວມກັບພວກເຄື່ອນໄຫວ ດ້ານສະພາບ ແວດລ້ອມ ໃນການຕໍາໜິຕິຕຽນການສ້າງເຂື່ອນໄຊຍະບູລີ ໂດຍກ່າວວ່າ ມັນອາດສາມາດ ສ້າງໄພອັນຕະລາຍຢ່າງຮ້າຍແຮງຕໍ່ພວກປາທີ່ເປັນແຫລ່ງສໍາຄັນຂອງທາດໂປຣຕີນ ສໍາລັບ ປະຊາຊົນປະມານ 40 ລ້ານຄົນ ເຂົາເຈົ້າເຕືອນວ່າ ເຂື່ອນໄຊຍະບູລີຈະສົ່ງຜົນກະທົບໂດຍກົງຕໍ່ປະຊາຊົນຫລາຍກວ່າ 200,000 ຄົນ ທີ່ກາງຕໍ່ອາໃສລະບົບນິເວດວິທະຍາຂອງແມ່ນໍ້າຂອງ ພ້ອມດ້ວຍອີກ ຫລາຍລ້ານຄົນ ທີ່ດໍາລົງຊີວິດຢູ່ໃນເຂດລຸ່ມແມ່ນໍ້າ ຂອງ ແລະເພິ່ງພາລະບົບແມ່ນໍ້ານັ້ນ ເຖິງແມ່ນຈະປະເຊີນກັບຄວາມເປັນຫ່ວງຕ່າງໆນາໆທີ່ກ່າວມານັ້ນກໍຕາມ ແຕ່ພວກເຈົ້າ ໜ້າທີ່ລາວກໍຍັງມຸ້ງໝັ້ນທີ່ຈະສ້າງເຂຶ່ອນໄຊຍະບູລີໃຫ້ໄດ້ ຄະນະກໍາມາທິການແມ່ນໍ້າຂອງ ສາກົນ ທີ່ມີສູນກາງຢູ່ນະຄອນ ຫລວງວຽງຈັນ ເປັນຜູ້ຮັບຜິດ ຊອບການອະນຸມັດຂັ້ນສຸດທ້າຍ ສໍາລັບການກໍ່ສ້າງເຂື່ອນດັ່ງກ່າວ ຫລັງຈາກໄດ້ສຶກສາ ເບິ່ງຜົນກະ ທົບຕໍ່ລະບົບນິເວດວິທະຍາແລະ ສະພາບແວດລ້ອມຢ່າງຖີ່ຖ້ວນ ຂອງການສ້າງເຂື່ອນນັ້ນແລ້ວ ຄາດວ່າ ຄະນະກໍາມະການແມ່ ນໍ້າຂອງ ທີ່ປະກອບດ້ວຍຜູ້ຕ່າງ ໜ້າຈາກກໍາປູເຈຍ ລາວ ໄທ ແລະ ຫວຽດນາມ ຈະອອກຄໍາຕັດສິນ ຊີ້ຂາດຊະຕາກໍາຂອງໂຄງການ ດັ່ງກ່າວ ທີ່ກອງປະຊຸມບັ້ນນຶ່ງ ໃນເດືອນພະຈິກ ຄືເດືອນໜ້ານີ້ ທ່ານ ສີສຸວັນ ຂວັນຂະຈອນ ຜູ້ອໍານວຍການຮ່ວມຂອງກຸ່ມພັນທະມິດພາກພື້ນເພື່ອການ Alliance ຫລື TERRA ກ່າວວ່າ ກອງປະຊຸມໃນເດືອນພະຈິກ ອາດສາມາດນໍາໄປສູ່ຜົນ ກະທົບຢ່າງເລິກເຊິ່ງຕໍ່ ການເມືອງຂອງຂົງເຂດໄດ້ ທ່ານສີສຸວັນກ່າວວ່າ: ພວກເຈົ້າໜ້າທີ່ລັດຖະບານຫວຽດນາມກ່າວວ່າ ພວກເຂົາເຈົ້າມີຄວາມເປັນຫ່ວງກ່ຽວກັບ ຜົນກະທົບຕໍ່ເຂດປູກເຂົ້າໃນບໍລິເວນປາກແມ່ນໍ້າຂອງ ແລະໄດ້ຮຽກຮ້ອງໃຫ້ໂຈະການກໍ່ ສ້າງໄວ້ ຈົນກວ່າວ່າຈະມີການສຶກສາໃຫ້ເຂົ້າໃຈຢ່າງຖີ່ຖ້ວນ ເຖິງຜົນກະທົບໃດໆຈາກ ເຂື່ອນທັງໝົດນັ້ນເສຍກ່ອນ ທ່ານ Nguyen Huu Tien ນັກປະຖະພີວິທະຍາແລະຊ່ຽວຊານດ້ານດິນປຽກຊຸ່ມຈາກ ເມືອງ Can Tho ໃນເຂດປາກແມ່ນໍ້າຂອງ ຢ້ານວ່າ ເຂື່ອນຕ່າງໆນັ້ນຈະສ້າງໄພຂົ່ມຂູ່ ຕໍ່ລະບົບນິເວດວິທະນາ ແລະສິ່ງແວດລ້ອມຂອງຂົງເຂດ ທ່ານ ຕຽນ ກ່າວວ່າ: ຂົງເຂດປາກແມ່ນໍ້າຂອງ ແມ່ນເປັນແຫລ່ງຜະລິດເຄິ່ງນຶ່ງຂອງຜົນຜະລິດອາຫານທັງໝົດ ຂອງຫວຽດນາມ ແລະ 90 ເປີເຊັນຂອງເຂົ້າທີ່ຫວຽດນາມ ສົ່ງອອກຂາຍ ນອກນີ້ແລ້ວ ອຸດສາຫະກໍາການປະມົງໃນເຂດປາກແມ່ນໍ້າຂອງ ກໍເປັນສ່ວນປະກອບອັນສໍາຄັນຂອງ ເສດຖະກິດແຫ່ງຂົງເຂດ ແລະແຫ່ງຊາດນໍາດ້ວຍ